title: 2007/614/Euratom: Decizia consiliului din 30 ianuarie 2007 privind încheierea, de către Comisie, a Acordului dintre Comunitatea Europeană a Energiei Atomice și Guvernul Japoniei privind implementarea în comun a activităților din programul extins de colaborare în domeniul cercetării asupra energiei de fuziune

text:
               21.9.2007

               RO

               Jurnalul Oficial al Uniunii Europene

               L 246/32

         DECIZIA CONSILIULUI
   din 30 ianuarie 2007
   privind încheierea, de către Comisie, a Acordului dintre Comunitatea Europeană a Energiei Atomice și Guvernul Japoniei privind implementarea în comun a activităților din programul extins de colaborare în domeniul cercetării asupra energiei de fuziune
   (2007/614/Euratom)
   CONSILIUL UNIUNII EUROPENE,
   având în vedere Tratatul de instituire a Comunității Europene a Energiei Atomice, în special articolul 101 alineatul al doilea,
   având în vedere propunerea Comisiei,
   întrucât:

               (1)

               În conformitate cu Directivele Consiliului din 16 noiembrie 2000 astfel cum au fost modificate prin Deciziile Consiliului din 27 mai 2002, 26 noiembrie 2003 și 25 noiembrie 2004, Comisia a purtat negocieri cu Guvernul Chinei, Guvernul Japoniei, Guvernul Republicii India, Guvernul Republicii Coreea, Guvernul Federației Ruse și Guvernul Statelor Unite ale Americii pe tema unui acord de înființare a Organizației internaționale a energiei de fuziune ITER pentru implementarea în comun a Proiectului ITER (Reactorul Internațional Termonuclear Experimental).

               (2)

               Părțile negociatoare ITER au convenit în cadrul reuniunii ministeriale din Moscova de la 28 iunie 2005 că ITER va fi construit în Cadarache. Au mai convenit asupra unui document comun anexat privind rolul de gazdă (Euratom) și de non-gazdă (Japonia) în cadrul Proiectului ITER.

               (3)

               În conformitate cu documentul comun anexat la care s-a făcut referire mai sus și cu directivele cu modificări ale Consiliului, Comisia a purtat negocieri cu Guvernul Japoniei pe tema unui acord privind implementarea în comun a activităților din programul extins de colaborare.

               (4)

               La 20 iunie 2006, la o reuniune desfășurată la Tokio, reprezentanții Euratom și ai Japoniei au adoptat raportul final al negocierilor privind Acordul pentru programul extins de colaborare, care a confirmat încheierea procesului de negociere și care înregistrează documentele auxiliare emise de Euratom și Japonia.

               (5)

               La 22 noiembrie 2006, reprezentanții Euratom și ai Japoniei au semnat o declarație comună pentru implementarea activităților din programul extins de colaborare care stabilește detaliile privind contribuțiile părților la activitățile din programul extins de colaborare.

               (6)

               Ar trebui aprobată încheierea de către Comisie a Acordului dintre Comunitatea Europeană a Energiei Atomice și Guvernul Japoniei privind implementarea în comun a activităților din programul extins de colaborare în domeniul cercetării asupra energiei de fuziune,

         DECIDE:
   Articol unic
   (1)   Prin prezenta se aprobă încheierea de către Comisie, pentru și în numele Comunității Europene a Energiei Atomice, a Acordului dintre Comunitatea Europeană a Energiei Atomice și Guvernul Japoniei privind implementarea în comun a activităților din programul extins de colaborare în domeniul cercetării asupra energiei de fuziune.
   (2)   Textul acordului este atașat prezentei decizii.

      Adoptată la Bruxelles, 30 ianuarie 2007.

            Pentru Consiliu

            Președintele

         P. STEINBRÜCK

    ---documentbreak---

               21.9.2007

               RO

               Jurnalul Oficial al Uniunii Europene

               L 246/34

         ACORD
   între Guvernul Japoniei și Comunitatea Europeană a Energiei Atomice privind implementarea în comun a activităților din programul extins de colaborare în domeniul cercetării asupra energiei de fuziune
   GUVERNUL JAPONIEI și COMUNITATEA EUROPEANĂ A ENERGIEI ATOMICE (denumită în continuare „Euratom”), denumite colectiv „părțile”,
   AVÂND ÎN VEDERE Acordul de cooperare dintre Guvernul Japoniei și Comunitatea Europeană a Energiei Atomice în domeniul fuziunii termonucleare controlate;
   AVÂND ÎN VEDERE „Declarația comună a reprezentanților părților la negocierile ITER, cu ocazia reuniunii ministeriale pentru ITER de la Moscova din 28 iunie 2005” și anexa acesteia „Document comun privind rolurile gazdei și al non-gazdei în cadrul Proiectului ITER” (denumit în continuare „documentul comun”) în care sunt enunțate principalele principii ale implementării activităților din programul extins de colaborare;
   AVÂND ÎN VEDERE „Declarația comună din 22 noiembrie 2006 a reprezentanților Guvernului Japoniei și Euratom privind implementarea în comun a activităților din programul extins de colaborare” (denumită în continuare „Declarația comună de la Bruxelles”);
   REAMINTIND contribuțiile părților la pregătirea implementării în comun a Proiectului ITER prin activitățile de proiectare tehnică ITER și prin înființarea Organizației internaționale a energiei de fuziune ITER;
   RECUNOSCÂND rolul Agenției internaționale pentru energie atomică în cadrul Proiectului ITER și colaborarea părților în domeniile de cercetare și dezvoltare a fuziunii sub egida Agenției internaționale a Energiei din cadrul Organizației pentru Cooperare și Dezvoltare Economică;
   DORIND implementarea în comun a activităților din programul extins de colaborare în sprijinul Proiectului ITER și realizarea timpurie a energiei de fuziune în scopuri pașnice într-un termen compatibil cu faza de construcție a ITER;
   CONVIN:
   CAPITOLUL 1
   INTRODUCERE
   Articolul 1
   Obiectivul
   Obiectivul prezentului acord este instituirea unui cadru pentru procedurile și detaliile specifice de implementare în comun a activităților din programul extins de colaborare (denumite în continuare „activități din programul extins de colaborare”) în sprijinul Proiectului ITER și realizarea timpurie a energiei de fuziune în scopuri pașnice, conform documentului comun.
   Articolul 2
   Prezentarea generală a activităților din programul extins de colaborare
   (1)   Activitățile din programul extins de colaborare cuprind trei proiecte după cum urmează:

               (a)

               proiectul privind validarea tehnică și activitățile de proiectare tehnică pentru Instalația internațională de iradiere a materialelor de fuziune (denumită în continuare „IFMIF/EVEDA”);

               (b)

               proiectul privind Centrul internațional de cercetare asupra energiei de fuziune (denumit în continuare „IFERC”); și

               (c)

               proiectul privind Programul pentru instalația satelit Tokamak.

         (2)   În conformitate cu documentul comun și declarația comună de la Bruxelles, activitățile din programul extins de colaborare se implementează într-un termen compatibil cu faza de construcție a ITER.
   (3)   Principiile generale care reglementează activitățile din programul extins de colaborare sunt cele enunțate de prezentul acord. Principiile specifice fiecărui proiect din cadrul activităților din programul extins de colaborare sunt cele enunțate la anexele I, II și III, care fac parte integrantă din prezentul acord.
   CAPITOLUL 2
   STRUCTURA ADMINISTRATIVĂ A ACTIVITĂȚILOR DIN PROGRAMUL EXTINS DE COLABORARE
   Articolul 3
   Comitetul coordonator al activităților din programul extins de colaborare
   (1)   Prin prezenta se înființează un comitet coordonator al activităților din programul extins de colaborare (denumit în continuare „comitetul coordonator”) responsabil, în conformitate cu prezentul acord, de conducerea și supravegherea generală a implementării activităților din programul extins de colaborare.
   (2)   Comitetul coordonator este asistat de către un secretariat înființat conform articolului 4 alineatul (1) (denumit în continuare „secretariatul”).
   (3)   Comitetul coordonator are personalitate juridică și se bucură, în relațiile sale cu alte state, cu organizații internaționale și pe teritoriile părților, de capacitatea juridică necesară în îndeplinirea atribuțiilor și realizarea obiectivelor sale.
   (4)   Fiecare parte desemnează un număr egal de membri în comitetul coordonator și numește unul dintre membrii săi desemnați în calitate de șef al propriei delegații.
   (5)   Comitetul coordonator se reunește cel puțin de două ori pe an, în mod alternativ în Europa și Japonia sau alte dăți și în locuri convenite. Șeful delegației părții care găzduiește ședința prezidează ședința respectivă. Comitetul coordonator se reunește la convocarea președintelui său.
   (6)   Comitetul coordonator ia decizii prin consens.
   (7)   Cheltuielile comitetului coordonator sunt suportate de către părți pe o bază convenită de comun acord.
   (8)   Atribuțiile comitetului coordonator constau în:

               (a)

               numirea personalului secretariatului conform dispozițiilor articolului 4 alineatul (1);

               (b)

               numirea unui șef de proiect pentru fiecare proiect din cadrul activităților din programul extins de colaborare, conform articolului 6 alineatul (1) (denumit în continuare „șeful de proiect”);

               (c)

               aprobarea unui plan de proiect, a unui program de lucru și a unui raport anual pentru fiecare proiect din cadrul activităților din programul extins de colaborare, conform dispozițiilor capitolului 3 (denumite în continuare „planurile de proiect”, „programele de lucru” și respectiv „rapoartele anuale”);

               (d)

               aprobarea structurii unei echipe de proiect conform articolului 6 alineatul (2) (denumită/denumite în continuare „echipă/echipe de proiect”);

               (e)

               numirea, pe o bază anuală, a experților puși la dispoziție echipelor de proiect de către una dintre părți, cu titlu de participare în natură, conform articolului 12 alineatul (1) litera (a) punctul (ii) (denumiți în continuare „experții”);

               (f)

               conform articolului 25, luarea deciziei cu privire la participarea oricărei alte părți semnatare a Acordului privind înființarea Organizației internaționale ITER pentru energia de fuziune în vederea implementării în comun a proiectului ITER (denumit în continuare „Acordul ITER”) la un proiect din cadrul activităților din programul extins de colaborare și la încheierea ulterioară a acordurilor și aranjamentelor cu acea parte cu privire la o astfel de participare; și

               (g)

               asumarea oricărei alte atribuții necesare pentru conducerea și supravegherea activităților din programul extins de colaborare.

         Articolul 4
   Secretariatul
   (1)   Comitetul coordonator înființează secretariatul care este situat în Japonia. Personalul secretariatului este numit de comitetul coordonator.
   (2)   Secretariatul asistă comitetul coordonator. Funcțiile secretariatului sunt stabilite de comitetul coordonator și cuprind:

               (a)

               recepția și transmiterea comunicărilor oficiale ale comitetului coordonator;

               (b)

               pregătirea ședințelor comitetului coordonator;

               (c)

               pregătirea rapoartelor administrative și a altor rapoarte pentru comitetul coordonator; și

               (d)

               întreprinderea oricăror alte activități care pot fi stabilite de comitetul coordonator.

         Articolul 5
   Comitetul de proiect
   (1)   Pentru fiecare proiect din cadrul activităților din programul extins de colaborare, părțile înființează un comitet de proiect (denumit în continuare „comitetul de proiect”).
   (2)   Fiecare dintre părți desemnează un număr egal de membri în cadrul fiecărui comitet de proiect.
   (3)   Fiecare comitet de proiect se reunește de cel puțin două ori pe an. În lipsa unor dispoziții contrare ale comitetului de proiect, acesta se reunește în Japonia. Președintele fiecărui comitet de proiect este numit de către comitetul coordonator dintre membrii comitetului de proiect.
   (4)   Fiecare comitet de proiect decide prin consens.
   (5)   Secretariatul fiecărui comitet de proiect este asigurat de către șeful de proiect respectiv, conform articolului 6.
   (6)   Atribuțiile fiecărui comitet de proiect constau în:

               (a)

               formularea de recomandări privind planurile de proiect, programele de lucru și rapoartele anuale de înaintat comitetului coordonator de către șeful de proiect aferent, conform capitolului 3;

               (b)

               monitorizarea și raportarea progreselor proiectului respectiv din cadrul activităților din programul extins de colaborare; și

               (c)

               îndeplinirea oricăror alte sarcini conform instrucțiunilor comitetului coordonator.

         Articolul 6
   Șeful de proiect și echipa de proiect
   (1)   Pentru fiecare proiect din cadrul activităților din programul extins de colaborare este numit un șef de proiect de către comitetul coordonator. Șeful de proiect este responsabil de coordonarea implementării proiectului, după cum se specifică în anexele I, II și III.
   (2)   Fiecare șef de proiect este asistat, în exercitarea atribuțiilor și responsabilităților sale, de echipa de proiect respectivă. Fiecare echipă de proiect conține printre membrii săi experți și cercetători aflați în vizită. Structura fiecărei echipe de proiect este aprobată de comitetul coordonator, la propunerea șefului de proiect respectiv.
   (3)   Atribuțiile fiecărui șef de proiect cuprind:

               (a)

               organizarea, conducerea și supravegherea echipei de proiect în implementarea programului de lucru;

               (b)

               pregătirea planului de proiect, a programului de lucru și a raportului anual și înaintarea lor spre aprobare către comitetul coordonator, după consultarea comitetului de proiect respectiv;

               (c)

               solicitarea adresată agenției de implementare desemnată de Guvernul Japoniei conform articolului 7 alineatul (1) (denumită în continuare „agenția japoneză de implementare”) care are drept obiect plata cheltuielilor de finanțare a echipei de proiect respective, conform articolului 17;

               (d)

               înregistrarea contabilă a contribuției fiecărei părți;

               (e)

               asigurarea secretariatului comitetului de proiect; și

               (f)

               raportarea către comitetul de proiect privind progresele respectivului proiect din cadrul activităților din programul extins de colaborare.

         Articolul 7
   Agențiile de implementare
   (1)   Fiecare dintre părți desemnează o agenție de implementare pentru a se achita de obligațiile sale privind implementarea activităților din programul extins de colaborare (denumită/denumite în continuare „agenție/agenții de implementare”), în special pentru a pune la dispoziție resursele necesare implementării lor. În cazul în care agențiile de implementare nu au fost desemnate nici după intrarea în vigoare a acestui acord, părțile se consultă imediat asupra modului de a rezolva problema respectivă.
   (2)   Agenția de implementare japoneză găzduiește echipele de proiect și le pune la dispoziție spații de lucru, inclusiv birouri, bunuri și servicii necesare pentru îndeplinirea sarcinilor care revin echipelor de proiect, potrivit termenilor și condițiilor stabilite în anexele I, II și III.
   (3)   Sub rezerva articolului 3 alineatul (1), agenția japoneză de implementare este responsabilă de gestiunea contribuțiilor financiare convenite către costurile de funcționare și a contribuțiilor financiare către cheltuielile curente ale fiecărei echipe de proiect, alocate fiecărui proiect din cadrul activităților din programul extins de colaborare, conform planului de proiect și programului de lucru aferent. În scopul gestionării acestor contribuții financiare, agenția japoneză de implementare desemnează o persoană responsabilă de gestiunea contribuțiilor financiare ale părților. Atribuțiile sale constau în:

               (a)

               invitarea părții (părților) sau agenției (agențiilor) de implementare să furnizeze contribuții financiare conform planurilor de proiect și programelor de lucru; și

               (b)

               înregistrarea separată în contabilitate a contribuțiilor financiare aduse pentru fiecare proiect din cadrul activităților din programul extins de colaborare și păstrarea lor, respectiv a tuturor registrelor contabile, a înregistrărilor contabile și a oricăror alte documente referitoare la contribuțiile financiare, pe o perioadă minimă de cinci ani de la expirarea sau rezilierea prezentului acord.

         (4)   Agenția japoneză de implementare ia măsurile necesare pentru a obține toate permisele și autorizațiile prevăzute de legile și regulamentele în vigoare în Japonia și cerute în scopul implementării activităților din programul extins de colaborare.
   CAPITOLUL 3
   INSTRUMENTELE DE IMPLEMENTARE A ACTIVITĂȚILOR DIN PROGRAMUL EXTINS DE COLABORARE ȘI DE AUDIT FINANCIAR
   Articolul 8
   Planul de proiect
   (1)   După consultarea comitetului de proiect aferent, fiecare șef de proiect înaintează comitetului coordonator spre aprobare, până la data de 31 martie a fiecărui an, un plan de proiect aferent proiectului respectiv din cadrul activităților din programul extins de colaborare.
   (2)   Fiecare plan de proiect acoperă toată durata proiectului și se actualizează în mod regulat. Planul:

               (a)

               descrie ansamblul activităților prevăzute, inclusiv un calendar în care se precizează principalele puncte de referință în implementarea proiectului, potrivit progreselor realizate; și

               (b)

               oferă o vedere de ansamblu asupra contribuțiilor prezente și viitoare în scopul implementării proiectului respectiv.

         Articolul 9
   Programul de lucru
   După consultarea comitetului de proiect respectiv, fiecare șef de proiect înaintează spre aprobare comitetului coordonator, până la data de 31 octombrie a fiecărui an, un program de lucru anual al respectivului proiect al activităților din programul extins de colaborare pentru anul următor. Programele de lucru dezvoltă punctele planurilor de proiect aferente și prezintă descrierea programatică a activităților de realizat, inclusiv obiectivele, planificarea, cheltuielile curente și contribuțiile de adus din partea fiecărei părți.
   Articolul 10
   Raportul anual
   (1)   Până la data de 31 martie a fiecărui an, fiecare șef de proiect înaintează comitetului coordonator spre aprobare un raport anual care cuprinde toate activitățile desfășurate în scopul implementării proiectului respectiv din cadrul activităților din programul extins de colaborare, inclusiv un rezumat al contribuțiilor aduse de fiecare parte, precum și plățile efectuate de către agenția japoneză de implementare, conform articolului 7 alineatul (3). După aprobarea de către comitetul coordonator, șeful de proiect transmite raportul anual și eventualele comentarii aferente ale comitetului coordonator părților și agențiilor de implementare.
   (2)   Agenția japoneză de implementare furnizează fiecărui șef de proiect datele necesare pentru rezumatul contribuțiilor aduse de fiecare parte și al plăților efectuate de agenția japoneză de implementare pentru proiectul respectiv.
   (3)   Planurile de proiect, programele de lucru și rapoartele anuale prevăzute la articolele 8-10, respectiv orice alte documente esențiale pentru implementarea activităților din programul extins de colaborare, sunt redactate în limba engleză.
   Articolul 11
   Auditul financiar
   În orice moment pe perioada de valabilitate a prezentului acord și timp de cinci ani de la expirarea sau rezilierea sa, pe baza documentelor și a controlului la fața locului, fiecare parte poate iniția un audit financiar al înregistrărilor contabile separate efectuate de către agenția japoneză de implementare pentru evidențierea activităților din programul extins de colaborare. Toate registrele contabile, înregistrările contabile și orice alte documente păstrate de agențiile de implementare, respectiv de șefii de proiect în raport cu activitățile din programul extins de colaborare, sunt disponibile, în funcție de necesități și oportunitate, pentru efectuarea auditului.
   CAPITOLUL 4
   RESURSELE
   Articolul 12
   Principii generale
   (1)   Resursele pentru implementarea activităților din programul extins de colaborare cuprind:

               (a)

               contribuții în natură, conform specificațiilor tehnice și potrivit termenilor și condițiilor menționate în Declarația comună de la Bruxelles și în anexele sale, care conțin:

                           (i)

                           componente, echipamente și materiale specifice, respectiv alte bunuri și servicii; și

                           (ii)

                           experții puși la dispoziția echipelor de proiect de către o parte, după numirea lor de către comitetul coordonator, respectiv personalul pus la dispoziția secretariatului de către o parte, după numirea sa de către comitetul coordonator; și

               (b)

               contribuții financiare conform termenilor și condițiilor menționate în Declarația comună de la Bruxelles și în anexele acesteia.

         (2)   Sub rezerva dispozițiilor legislative și regulamentelor fiecărei părți, documentul „Estimări ale valorii și alocări ale contribuțiilor părților” anexat Declarației comune de la Bruxelles, poate fi actualizat anual prin decizia comitetului coordonator.
   Articolul 13
   Fiscalitatea
   (1)   Fiecare parte autorizează importul și exportul scutit de taxe vamale, de pe sau spre propriul teritoriu ale bunurilor necesare implementării prezentului acord și veghează ca aceste bunuri să fie exonerate de orice alte taxe și prelevări percepute de autoritățile vamale și să beneficieze de o derogare de la interdicțiile și restricțiile la import. Prezentul alineat se aplică indiferent de țara de origine a bunurilor necesare.
   (2)   Experții puși la dispoziția echipelor de proiect de către o parte, după numirea lor de către comitetul coordonator, și personalul pus la dispoziția secretariatului de către o parte, după numirea lui de către comitetul coordonator, cu titlul de contribuții în natură conform articolului 12 alineatul (1) litera (a) punctul (ii), sunt exonerați de impozite pe indemnizații, salarii și remunerații percepute pe teritoriul celeilalte părți.
   Articolul 14
   Regulile privind contribuțiile în natură
   (1)   Fiecare contribuție în natură face obiectul unui aranjament de aprovizionare (denumit în continuare „aranjamentul de aprovizionare”) convenit între agențiile de implementare cu acordul șefului de proiect respectiv.
   (2)   Aranjamentul de aprovizionare prezintă o descriere tehnică detaliată a contribuțiilor de adus, inclusiv specificațiile tehnice, calendarele, punctele de referință, evaluarea riscurilor, elementele livrabile și criteriile de acceptare a acestora și fixează dispozițiile în virtutea cărora șefului de proiect respectiv i se oferă posibilitatea de a exercita o autoritate tehnică asupra asigurării contribuțiilor în natură. Aranjamentul de aprovizionare precizează în special:

               (a)

               valoarea atribuită fiecărei contribuții în natură;

               (b)

               rolul și responsabilitățile agențiilor de implementare și ale șefului de proiect;

               (c)

               procedura de aprovizionare;

               (d)

               calendarul și condițiile de acceptare a atingerii punctelor de referință și a elementelor livrabile;

               (e)

               aplicarea măsurilor de asigurare a calității;

               (f)

               procedurile privind monitorizarea și relațiile dintre șeful de proiect implicat, agențiile de implementare și entitățile participante la aprovizionarea cu elemente livrabile;

               (g)

               procedurile pentru gestionarea modificărilor survenite în procesul de aprovizionare, care pot afecta costurile, calendarul și performanța; și

               (h)

               acceptarea elementelor livrabile finale și eventualul transfer de proprietate.

         (3)   Proprietatea asupra componentelor furnizate cu titlu de contribuție în natură de către agenția de implementare desemnată de Euratom conform articolului 7 alineatul (1) (denumită în continuare „agenția europeană de implementare”) este transferată agenției japoneze de implementare în momentul acceptării de către șeful de proiect respectiv și de către agenția japoneză de implementare pe spațiul de lucru. Agenția japoneză de implementare este responsabilă de transportul componentelor furnizate de către agenția europeană de implementare de la portul de intrare până la spațiul de lucru.
   (4)   În ceea ce privește experții sau personalul desemnat să lucreze la secretariat, aranjamentul de aprovizionare ia forma unui aranjament de detașare. Valoarea atribuită experților sau personalului desemnat să lucreze la secretariat este cea menționată în documentul „Estimări ale valorii și alocarea contribuțiilor părților” anexat la Declarația comună de la Bruxelles și poate fi actualizată din când în când de către comitetul coordonator, în funcție de necesități.
   (5)   Fiecare parte este responsabilă de salariile, asigurările și indemnizațiile de plătit experților și personalului secretariatului pus la dispoziție de partea respectivă și suportă, în lipsa unor dispoziții contrare, cheltuielile de călătorie și sejur ale acestora. Partea care găzduiește echipele de proiect și/sau secretariatul asigură o cazare adecvată pentru experți și pentru personalul secretariatului, respectiv pentru familiile acestora. Partea care găzduiește echipele de proiect și/sau secretariatul ia de asemenea măsuri adecvate pentru a facilita intrarea pe teritoriul său a experților și a personalului secretariatului împreună cu familiile acestora și solicită agenției sale de implementare să facă totul pentru a asigura servicii adecvate în materie juridică și lingvistică în cazul unor eventuale acțiuni în instanță înaintate împotriva experților și a personalului secretariatului, rezultate în urma îndeplinirii sarcinilor acestora. Experții și personalul secretariatului se conformează, cu ocazia îndeplinirii sarcinilor lor în amplasamentul celeilalte părți, regulilor generale și speciale de muncă și regulamentelor de securitate în vigoare în amplasamentul gazdă sau după cum se convine în aranjamentul de detașare.
   Articolul 15
   Ajustările aduse alocărilor
   În cazul în care circumstanțe neprevăzute o impun, o parte poate propune modificarea alocării contribuțiilor în cadrul unui proiect de activități din programul extins de colaborare. La o asemenea propunere, șeful de proiect respectiv propune comitetului coordonator, după consultarea comitetului de proiect aferent, o alocație revizuită a resurselor, păstrând neschimbat costul total al proiectului, precum și echilibrul global al contribuțiilor fiecărei părți în cadrul acelui proiect.
   Articolul 16
   Contribuțiile financiare
   Toate plățile efectuate de agenția europeană de implementare sunt în euro. Toate plățile efectuate de agenția japoneză de implementare sunt în yeni.
   Articolul 17
   Cheltuielile curente ale echipelor de proiect
   Cheltuielile curente ale fiecărei echipe de proiect sunt plătite, în conformitate cu articolul 7 alineatul (3), de către agenția japoneză de implementare. La cererea șefului de proiect implicat și în limitele de plafon indicate în programul de lucru relevant, agenția japoneză de implementare ia toate măsurile care se impun în acest scop.
   CAPITOLUL 5
   INFORMAȚIILE ȘI PROPRIETATEA INTELECTUALĂ
   Articolul 18
   Difuzarea, utilizarea și protecția informațiilor
   (1)   În sensul prezentului capitol:

               (a)

               „informații” înseamnă desene, proiecte, calcule, rapoarte și alte documente, date documentate sau metode de cercetare și dezvoltare, descrierea invențiilor și descoperirilor, care pot sau nu pot să fie protejate; și

               (b)

               „informații comerciale confidențiale” înseamnă informații care conțin know-how, secrete comerciale sau informații tehnice, comerciale sau financiare care:

                           (i)

                           au fost păstrate confidențiale de către proprietarul lor;

                           (ii)

                           nu sunt publice sau disponibile din alte surse;

                           (iii)

                           nu au fost puse la dispoziția altor părți de către proprietarul lor fără o obligație referitoare la confidențialitate; și

                           (iv)

                           nu sunt la dispoziția părții destinatare fără o obligație referitoare la confidențialitate.

         (2)   Sub rezerva dispozițiilor prezentului capitol, părțile susțin cea mai largă difuzare posibilă de informații create prin implementarea prezentului acord.
   (3)   Sub rezerva dispozițiilor prezentului capitol, toate informațiile create de membrii echipelor de proiect în îndeplinirea sarcinilor care le revin în virtutea prezentului acord sunt puse fără restricții la dispoziția fiecărei părți în vederea utilizării lor în cercetarea și dezvoltarea în domeniul fuziunii ca sursă de energie folosită în scopuri pașnice.
   (4)   Sub rezerva dispozițiilor prezentului capitol, fiecare parte are dreptul la o licență non exclusivă, irevocabilă și gratuită în toate țările pentru traducerea, reproducerea și difuzarea de articole științifice și tehnice, de rapoarte și cărți provenite în mod direct din implementarea prezentului acord. Toate exemplarele unei lucrări protejate de drepturile de autor, produsă cu respectarea dispozițiilor prezentului capitol și difuzată public, indică numele autorilor lucrării, cu excepția cazului în care un autor refuză în mod expres să fie numit.
   (5)   Sub rezerva dispozițiilor prezentului capitol, toate informațiile produse de către personalul unei agenții de implementare în îndeplinirea sarcinilor care îi revin în virtutea prezentului acord sunt puse fără restricții la dispoziția echipelor de proiect și a fiecărei părți, în vederea utilizării acestora în cercetarea și dezvoltarea în domeniul fuziunii ca sursă de energie folosită în scopuri pașnice.
   (6)   Fiecare contract încredințat la inițiativa unei agenții de implementare sau a unui șef de proiect în scopul executării unei sarcini care îi revine în virtutea prezentului acord conține prevederi care permit părților să se achite de obligațiile care le revin în conformitate cu prezentul acord.
   (7)   Sub rezerva dispozițiilor legislative și a regulamentelor care îi sunt aplicabile, respectiv a obligațiilor față de terți și a dispozițiilor prezentului capitol, fiecare parte depune toate eforturile pentru punerea fără restricții la dispoziția echipelor de proiect și a agențiilor de implementare a tuturor informațiilor pe care le are la dispoziție și de care acestea au nevoie pentru îndeplinirea sarcinilor care le revin în virtutea prezentului acord.
   (8)   În cazul în care sunt puse la dispoziție informații confidențiale de natură comercială în scopul punerii în aplicare a prezentului acord, acestea trebuie identificate ca atare și transmise în baza unui aranjament de confidențialitate. Destinatarul unor astfel de informații le utilizează în scopul punerii în aplicare a prezentului acord și păstrează confidențialitatea acestora în măsura prevăzută în acel aranjament.
   Articolul 19
   Proprietatea intelectuală
   (1)   În sensul prezentului acord, „proprietatea intelectuală” are înțelesul definit la articolul 2 al Convenției de constituire a Organizației Mondiale a Proprietății Intelectuale, încheiată în Stockholm la 14 iulie 1967. Conform dispozițiilor legislative și regulamentelor care îi sunt aplicabile, fiecare parte se asigură de faptul că cealaltă parte poate obține drepturile de proprietate intelectuală alocate conform prezentului capitol. Prezentul capitol nu modifică și nici nu aduce vreun prejudiciu alocării de drepturi între o parte și resortisanții acesteia. Fiecare pare stabilește împreună cu resortisanții săi, conform legilor și regulamentelor care le sunt aplicabile, dacă drepturile de proprietate intelectuală sunt deținute de către partea respectivă sau de către resortisanții acesteia.
   (2)   În cazul în care membrii echipelor de proiect produc, pe parcursul aplicării prezentului acord, un anumit subiect care trebuie protejat, șeful de proiect respectiv informează imediat comitetul coordonator, formulând o recomandare referitoare la țările în care ar trebui obținută protecția unor astfel de drepturi intelectuale. Totuși, fiecare parte, agenția sa de implementare sau membrii echipelor de proiect puși la dispoziție de către partea respectivă au capacitatea de a obține toate drepturile, titlurile și avantajele în legătură cu proprietatea intelectuală pe teritoriul acelei părți. Comitetul coordonator decide dacă și prin ce mijloace trebuie obținută protecția unei astfel de proprietăți intelectuale în țările terțe. În toate cazurile în care una dintre părți, agenția sa de implementare sau membrii echipelor de proiect puși la dispoziție de partea respectivă obțin protecția proprietății intelectuale, partea respectivă se asigură că membrii echipelor de proiect pot utiliza fără restricții o astfel de proprietate intelectuală în vederea executării sarcinilor care revin echipelor de proiect.
   (3)   În cazul în care proprietatea intelectuală provine de la personalul unei agenții de implementare în cursul executării unei sarcini care îi revine în virtutea prezentului acord, partea aferentă acelei agenții de implementare, agenția însăși sau personalul său are capacitatea de a dobândi toate drepturile, titlurile și avantajele în toate țările și privitor la o astfel de proprietate intelectuală, conform dispozițiilor legislative și regulamentelor aplicabile. Partea aferentă unei astfel de agenții de implementare se asigură că membrii echipelor de proiect pot utiliza fără restricții acea proprietate intelectuală în vederea executării sarcinilor care revin echipelor de proiect și că celeilalte părți i se acordă o licență irevocabilă, non exclusivă și gratuită, cu dreptul de sublicențiere, în vederea cercetării și dezvoltării în domeniul fuziunii, ca sursă de energie folosită în scopuri pașnice.
   (4)   În cazul în care proprietatea intelectuală provine de la personalul pus la dispoziție prin intermediul unei agenții de implementare, în timp ce lucrează în agenția de implementare a celeilalte părți, sub rezerva legilor aplicabile în materie:

               (a)

               partea gazdă, agenția sa de implementare sau personalul acesteia au dreptul de a dobândi toate drepturile, titlurile și avantajele referitoare la această proprietate intelectuală pe teritoriul său propriu și în țările terțe; și

               (b)

               partea de origine, agenția sa de implementare sau personalul acesteia au dreptul de a dobândi toate drepturile, titlurile și avantajele referitoare la această proprietate intelectuală pe propriul său teritoriu.

         (5)   Fiecare dintre părți, fără a aduce prejudicii vreunui drept de inventator sau de autor în virtutea dispozițiilor legislative și regulamentelor aplicabile, ia măsurile necesare pentru a solicita cooperarea unor astfel de inventatori sau autori, inclusiv personalul agenției sale de implementare, care sunt necesare în vederea aplicării prezentului acord. Fiecare dintre părți asigură plata onorariilor și a remunerării inventatorilor sau autorilor respectivi, conform dispozițiilor legislative și regulamentelor acesteia.
   (6)   Fără a aduce atingere alineatelor (2)-(4), dacă una dintre părți decide să nu își exercite dreptul de a dobândi protecția proprietății intelectuale în vreo țară sau regiune, notifică în acest sens cealaltă parte, care poate ulterior să caute să obțină această protecție.
   Articolul 20
   Expirarea sau rezilierea
   Drepturile conferite și obligațiile impuse părților în virtutea prezentului capitol subzistă conform legilor și regulamentelor aplicabile după expirarea sau rezilierea prezentului acord.
   CAPITOLUL 6
   DISPOZIȚII FINALE
   Articolul 21
   Intrarea în vigoare
   Prezentul acord intră în vigoare la data la care părțile au făcut schimb de note diplomatice, informându-se reciproc cu privire la încheierea procedurilor lor interne necesare în acest scop.
   Articolul 22
   Valabilitatea și rezilierea
   (1)   Prezentul acord este încheiat pe o perioadă de zece ani și continuă să rămână în vigoare ulterior, cu excepția cazului în care este reziliat de oricare dintre părți la sfârșitul celor zece ani sau oricând începând de la această dată, printr-un preaviz scris de cel puțin șase luni oferit de partea care intenționează să rezilieze acordul.
   (2)   Prezentul acord poate fi reziliat înainte de expirare numai în următoarele cazuri:

               (a)

               când ambele părți sunt de acord;

               (b)

               când Acordul ITER este reziliat; sau

               (c)

               când una dintre părți nu mai este parte a acordului ITER.

         (3)   Expirarea sau rezilierea prezentului acord nu afectează validitatea sau durata eventualelor aranjamente încheiate în cadrul acordului menționat și nici drepturile și obligațiile specifice care reies în virtutea capitolului 5.
   Articolul 23
   Modificarea
   Părțile, la cererea uneia dintre ele, se consultă cu privire la posibilitatea de a modifica prezentul acord și pot conveni să îl modifice. O astfel de modificare intră în vigoare la data schimbului de note diplomatice prin care părțile se informează reciproc privitor la încheierea procedurilor interne necesare pentru intrarea în vigoare.
   Articolul 24
   Soluționarea litigiilor
   Orice nelămurire sau litigiu dintre părți referitor la interpretarea sau aplicarea prezentului acord se soluționează prin consultare reciprocă și negocieri între părți.
   Articolul 25
   Participarea altor părți semnatare ale Acordului ITER
   În cazul în care orice altă parte semnatară a Acordului ITER își exprimă intenția de a participa la un proiect al activităților din programul extins de colaborare, șeful de proiect respectiv, după consultarea comitetului de proiect, înaintează comitetului coordonator o propunere referitoare la termenii și condițiile de participare ale părții respective la un astfel de proiect. La propunerea șefului de proiect, comitetul coordonator decide asupra participării acelei părți și, sub rezerva aprobării părților potrivit procedurilor lor interne, poate încheia cu acea parte acorduri și aranjamente referitoare la această participare.
   Articolul 26
   Aplicarea în ceea ce privește Euratom
   În virtutea Tratatului de instituire a Comunității Europene a Energiei Atomice (Euratom), prezentul acord se aplică teritoriilor vizate de tratatul menționat mai sus. Conform acestui tratat și altor acorduri relevante, acordul se aplică și Confederației Elvețiene, care participă la programul Euratom în domeniul fuziunii, în calitate de țară terță asociată cu drepturi depline.

      DREPT CARE subsemnații, fiind pe deplin autorizați de Guvernul Japoniei și respectiv de Comunitatea Europeană a Energiei Atomice, au semnat prezentul acord.
      Adoptat la Tokyo, la 5 februarie 2007, în dublu exemplar, în limbile engleză și japoneză, ambele texte fiind în egală măsură autentice.

            Pentru Comunitatea Europeană a Energiei Atomice

         H. RICHARDSON

            Pentru Guvernul Japoniei

         T. ASO

   ANEXA I
   IFMIF/EVEDA
   Articolul 1
   Obiectivul
   (1)   Sub rezerva prezentului acord, respectiv a dispozițiilor legislative și a regulamentelor interne, părțile desfășoară activitățile de validare tehnică și cele de proiectare tehnică (denumite în continuare „EVEDA”) în scopul de a realiza un proiect tehnic detaliat, complet și pe deplin integrat al instalațiilor internaționale de iradiere a materialelor de fuziune (denumit în continuare „IFMIF”) și de a asigura toate datele necesare viitoarelor decizii privind construcția, manevrarea, exploatarea și dezafectarea IFMIF, precum și în scopul de a valida funcționarea continuă și stabilă a fiecărui subsistem IFMIF.
   (2)   Aceste proiecte și aceste date trebuie ulterior enunțate într-un raport final de proiect, care urmează să fie adoptat de către comitetul coordonator la propunerea șefului de proiect după consultarea comitetului de proiect și pus la dispoziția fiecărei părți în vederea utilizării fie în cadrul unui program de colaborare internațională, fie a unui program național.
   Articolul 2
   Domeniul de aplicare
   (1)   În vederea realizării obiectivelor prevăzute la articolul 1 al prezentei anexe sunt îndeplinite sarcinile următoare:

               (a)

               elaborarea proiectului tehnic IFMIF, inclusiv:

                           (i)

                           o descriere completă a IFMIF cu cele trei subsisteme principale ale sale (acceleratorii, instalația țintă și instalația de testare), clădirile care includ celulele fierbinți pentru examinarea postiradiere, sistemele auxiliare și sistemele de siguranță;

                           (ii)

                           proiectarea detaliilor componentelor, subsistemelor și clădirilor cu respectarea îndeaproape a cerințelor de interfață și integrare;

                           (iii)

                           un calendar de planificare pentru diversele etape de aprovizionare, de construcție, de montaj, de testare și de punere în funcțiune, împreună cu estimarea necesarului de resurse umane și financiare; și

                           (iv)

                           specificațiile tehnice ale componentelor care pot face obiectul licitațiilor pentru aprovizionarea cu materiale necesare pentru începerea construcției;

               (b)

               stabilirea cerințelor referitoare la spațiul de lucru pentru IFMIF și realizarea analizelor de siguranță și de mediu necesare;

               (c)

               propunerea de program și estimările corespunzătoare referitoare la costuri, resurse umane și termenele necesare pentru operarea, exploatarea și dezafectarea IFMIF; și

               (d)

               validarea lucrărilor de cercetare și dezvoltare necesare pentru desfășurarea activităților descrise la literele (a)-(c), inclusiv:

                           (i)

                           proiectarea, construcția și asamblarea prototipului părții de energie joasă și a primei părți de energie înaltă ale unuia dintre cei doi acceleratori, inclusiv asigurarea energiei, a generatorilor și a componentelor auxiliare pentru partea de radiofrecvență și realizarea operației de testare a fasciculului integrat;

                           (ii)

                           proiectarea, fabricarea și testarea de modele extensibile pentru garantarea fezabilității tehnice a instalației țintă și a instalației de testare; și

                           (iii)

                           construcția de clădiri destinate adăpostirii prototipului de accelerator și a sistemelor sale auxiliare.

         (2)   Realizarea sarcinilor definite la alineatul (1) este descrisă mai detaliat în planul de proiect și în programele de lucru.
   Articolul 3
   Spațiul de lucru
   Spațiul de lucru pentru IFMIF/EVEDA este situat la Rokkasho, prefectura Aomori.
   Articolul 4
   Resursele
   Părțile pun la dispoziție resursele necesare pentru realizarea IFMIF/EVEDA, după cum se menționează în Declarația comună de la Bruxelles și în anexele acesteia.
   Articolul 5
   Valabilitatea
   Valabilitatea IFMIF/EVEDA este de șase ani și poate fi prelungită prin decizia comitetului coordonator.
   Articolul 6
   Proprietatea asupra componentelor acceleratorului
   Fără a aduce atingere articolului 14 alineatul (3) din prezentul acord, agenția europeană de implementare își rezervă dreptul de proprietate asupra componentelor prototipului de accelerator specificate în prezentul articol, pe care le furnizează cu titlul de contribuție în natură, și își asumă responsabilitatea de a transporta înapoi aceste componente după demontarea prototipului de accelerator:

               (a)

               injector;

               (b)

               alimentările de radiofrecvență, generatoarele și auxiliarele acestora; și

               (c)

               sistemul de comandă-control.

         ANEXA II
   IFERC
   Articolul 1
   Obiectivul
   Părțile, în cadrul prezentului acord și al dispozițiilor legislative și regulamentelor acestora, desfășoară la IFERC activități de cercetare și dezvoltare care urmăresc să contribuie la proiectul ITER și la promovarea posibilei realizări timpurii a unui viitor reactor de putere demonstrativ (denumit în continuare „DEMO”).
   Articolul 2
   Domeniul de aplicare
   În vederea realizării obiectivelor prevăzute la articolul 1 al prezentei anexe sunt îndeplinite sarcinile următoare:

               (a)

               activitățile Centrului de coordonare a cercetării și dezvoltării pentru proiectarea DEMO, care urmăresc crearea unei baze comune pentru proiectarea DEMO, inclusiv:

                           (i)

                           organizarea de seminarii și alte reuniuni;

                           (ii)

                           furnizarea și schimbul de informații științifice și tehnologice;

                           (iii)

                           activități de proiectare conceptuale referitoare la DEMO; și

                           (iv)

                           activități de cercetare și dezvoltare a tehnologiilor pentru DEMO.

               (b)

               activități ale Centrului de simulare computerizată, inclusiv furnizarea și exploatarea unui computer ultra-performant pentru simularea la scară mare în vederea analizării datelor experimentale privind plasma de fuziune, elaborarea de scenarii pentru operarea ITER, prognoza performanței instalațiilor ITER și pentru contribuția la proiectarea DEMO; și

               (c)

               activitățile Centrului ITER de experimentare la distanță în vederea facilitării unei largi participări a oamenilor de știință la experimentele ITER, inclusiv perfecționarea tehnicilor de experimentare la distanță pentru plasmele calde Tokamak, care urmează să fie testate pe echipamentele existente, cum ar fi supraconductorul avansat Tokamak, cum este prevăzut la articolul 1 din anexa III.

         Articolul 3
   Spațiul de lucru
   Spațiul de lucru pentru IFERC este situat la Rokkasho, prefectura Aomori.
   Articolul 4
   Resursele
   Părțile pun la dispoziție resursele necesare implementării activităților IFERC, după cum se menționează în Declarația comună de la Bruxelles și în anexele acesteia.
   Articolul 5
   Valabilitatea
   Valabilitatea activităților IFERC este de zece ani și poate fi prelungită prin decizia comitetului coordonator.
   Articolul 6
   Detalii privind livrarea și posibilul transfer de proprietate asupra sistemelor de computere ultra-performante
   Fără a aduce atingere articolului 14 alineatul (3) al prezentului acord, detaliile privind livrarea și posibilul transfer de proprietate asupra sistemelor de computere ultra-performante sunt stabilite de către comitetul coordonator conform planului de proiect.
   ANEXA III
   PROGRAMUL SATELIT TOKAMAK
   Articolul 1
   Obiectivul
   (1)   Părțile, în cadrul prezentului acord și al dispozițiilor legislative și reglementărilor aplicabile, realizează programul satelit Tokamak (denumit în continuare „program satelit Tokamak”). Acest program cuprinde:

               (a)

               participarea la modernizarea instalațiilor experimentale Tokamak aflate în proprietatea agenției japoneze de implementare, în vederea realizării unui supraconductor avansat Tokamak (denumit în continuare „supraconductorul avansat Tokamak”); și

               (b)

               participarea la exploatarea acestuia, în sprijinul exploatării ITER și cercetării pentru realizarea DEMO, prin abordarea unor probleme esențiale de fizică pentru ITER și DEMO.

         (2)   Construcția și exploatarea supraconductorului avansat Tokamak sunt asigurate în cadrul programului satelit Tokamak și al programului național japonez. Posibilitățile legate de exploatarea supraconductorului avansat Tokamak sunt partajate la egalitate între programul național și programul satelit Tokamak.
   Articolul 2
   Domeniul de aplicare
   (1)   În vederea realizării obiectivelor prevăzute la articolul 1 al prezentei anexe sunt îndeplinite sarcinile următoare:

               (a)

               faza de construcție: proiectarea, fabricarea componentelor și sistemelor și montajul supraconductorului avansat Tokamak; și

               (b)

               faza de exploatare: planificarea și executarea experimentelor cuprinse în programul satelit Tokamak.

         (2)   Realizarea sarcinilor prevăzute la alineatul (1) este prezentată mai detaliat în planul de proiect și programele de lucru după cum urmează:

               (a)

               raportul privind proiectarea conceptuală, care include specificațiile funcționale ale componentelor care urmează să fie furnizate de către părți în scopul punerii în practică a programului satelit Tokamak, este înaintat de către agenția japoneză de implementare, după care este examinat și aprobat de către părți;

               (b)

               fiecare agenție de implementare elaborează proiectul detaliat al componentelor pe care trebuie să le furnizeze sub formă de contribuții în natură;

               (c)

               agenția japoneză de implementare este responsabilă de integrarea componentelor supraconductorului avansat Tokamak, respectiv de asamblarea generală și de exploatarea dispozitivului; și

               (d)

               Euratom este autorizată să participe la exploatarea supraconductorului avansat Tokamak, pe baze echitabile.

         Articolul 3
   Spațiul de lucru
   Spațiul de lucru pentru programul satelit Tokamak este situat la Naka, prefectura Ibaraki.
   Articolul 4
   Resursele
   Părțile pun la dispoziție resursele necesare pentru implementarea programului satelit Tokamak, după cum se menționează în Declarația comună de la Bruxelles și în anexele acesteia.
   Articolul 5
   Valabilitatea
   Valabilitatea programului satelit Tokamak este de zece ani, dintre care trei ani pentru punerea în funcțiune și operare, și poate fi prelungită prin decizia comitetului coordonator.


title: Decizia (UE, Euratom) 2017/1612 a Parlamentului European din 27 aprilie 2017 privind descărcarea de gestiune pentru execuția bugetului Agenției Executive a Consiliului European pentru Cercetare aferent exercițiului financiar 2015

text:
               29.9.2017

               RO

               Jurnalul Oficial al Uniunii Europene

               L 252/107

         DECIZIA (UE, Euratom) 2017/1612 A PARLAMENTULUI EUROPEAN
   din 27 aprilie 2017
   privind descărcarea de gestiune pentru execuția bugetului Agenției Executive a Consiliului European pentru Cercetare aferent exercițiului financiar 2015
   PARLAMENTUL EUROPEAN,

               —

               având în vedere bugetul general al Uniunii Europene aferent exercițiului financiar 2015 (1),

               —

               având în vedere conturile anuale consolidate ale Uniunii Europene pentru exercițiul financiar 2015 [COM(2016) 475 – C8-0269/2016] (2),

               —

               având în vedere conturile anuale finale ale Agenției Executive a Consiliului European pentru Cercetare pentru exercițiul financiar 2015 (3),

               —

               având în vedere Raportul Comisiei privind acțiunile întreprinse în urma descărcării de gestiune pentru exercițiul 2014 [COM(2016) 674] și documentele de lucru ale serviciilor Comisiei care îl însoțesc [SWD(2016) 338, SWD(2016) 339],

               —

               având în vedere Raportul anual al Comisiei către autoritatea care acordă descărcarea de gestiune privind auditurile interne desfășurate în 2015 [COM(2016) 628] și documentul de lucru al serviciilor Comisiei care îl însoțește [SWD(2016) 322],

               —

               având în vedere Raportul Curții de Conturi privind conturile anuale ale Agenției Executive a Consiliului European pentru Cercetare pentru exercițiul financiar 2015, însoțit de răspunsul agenției (4),

               —

               având în vedere declarația de asigurare (5) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul financiar 2015 în temeiul articolului 287 din Tratatul privind funcționarea Uniunii Europene,

               —

               având în vedere Recomandarea Consiliului din 21 februarie 2017 privind descărcarea de gestiune a agențiilor executive în ceea ce privește execuția bugetului pentru exercițiul financiar 2015 (05874/2017 – C8-0038/2017),

               —

               având în vedere articolele 317, 318 și 319 din Tratatul privind funcționarea Uniunii Europene,

               —

               având în vedere articolul 106a din Tratatul de instituire a Comunității Europene a Energiei Atomice,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (6), în special articolele 62, 164, 165 și 166,

               —

               având în vedere Regulamentul (CE) nr. 58/2003 al Consiliului din 19 decembrie 2002 de stabilire a statutului agențiilor executive cărora urmează să li se încredințeze anumite sarcini în gestionarea programelor comunitare (7), în special articolul 14 alineatul (3),

               —

               având în vedere Regulamentul (CE) nr. 1653/2004 al Comisiei din 21 septembrie 2004 de stabilire a Regulamentului financiar tip pentru agențiile executive, în aplicarea Regulamentului (CE) nr. 58/2003 al Consiliului de stabilire a statutului agențiilor executive cărora urmează să li se încredințeze anumite sarcini privind gestionarea programelor comunitare (8), în special articolul 66 primul și al doilea paragraf,

               —

               având în vedere Decizia de punere în aplicare 2013/779/UE a Comisiei din 17 decembrie 2013 de înființare a Agenției Executive a Consiliului European pentru Cercetare și de abrogare a Deciziei 2008/37/CE (9),

               —

               având în vedere articolul 93 și anexa IV la Regulamentul său de procedură,

               —

               având în vedere raportul Comisiei pentru control bugetar și avizele celorlalte comisii interesate(A8-0150/2017),

               A.

               întrucât, în temeiul articolului 17 alineatul (1) din Tratatul privind Uniunea Europeană, Comisia execută bugetul și administrează programele și, în aplicarea articolului 317 din Tratatul privind funcționarea Uniunii Europene, Comisia execută bugetul în cooperare cu statele membre și pe propria răspundere, în conformitate cu principiul bunei gestiuni financiare,

               1.

               acordă directorului Agenției Executive a Consiliului European pentru Cercetare descărcarea de gestiune pentru execuția bugetului agenției executive aferent exercițiului financiar 2015;

               2.

               își prezintă observațiile în rezoluția care face parte integrantă din deciziile privind descărcarea de gestiune pentru execuția bugetului general al Uniunii Europene aferent exercițiului financiar 2015, secțiunea III – Comisia și agențiile executive, precum și în Rezoluția sa din 27 aprilie 2017 referitoare la rapoartele speciale ale Curții de Conturi în contextul descărcării de gestiune a Comisiei pentru exercițiul financiar 2015 (10);

               3.

               încredințează președintelui sarcina de a transmite prezenta decizie, decizia privind descărcarea de gestiune pentru execuția bugetului general al Uniunii Europene aferent exercițiului financiar 2015, secțiunea III – Comisia și agențiile executive, precum și rezoluția care face parte integrantă din aceste decizii directorului Agenției Executive a Consiliului European pentru Cercetare, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Antonio TAJANI

            Secretarul General

         Klaus WELLE

      (1)  JO L 69, 13.3.2015.

      (2)  JO C 380, 14.10.2016, p. 1.

      (3)  JO C 417, 11.11.2016, p. 9.

      (4)  JO C 449, 1.12.2016, p. 157.

      (5)  JO C 380, 14.10.2016, p. 147.

      (6)  JO L 298, 26.10.2012, p. 1.

      (7)  JO L 11, 16.1.2003, p. 1.

      (8)  JO L 297, 22.9.2004, p. 6.

      (9)  JO L 346, 20.12.2013, p. 58.

      (10)  Texte adoptate, P8_TA(2017)0144 (a se vedea pagina 66 din prezentul Jurnal Oficial).


title: Decizia Comisiei din 28 octombrie 2016 privind acordarea unei licențe de software liber (Licența publică a Uniunii Europene) pentru SyRIO – Sistemul de raportare a incidentelor în operațiuni petroliere și gaziere offshore (System for Reporting the Incidents in Offshore Oil and Gas Operations)

text:
               15.11.2016

               RO

               Jurnalul Oficial al Uniunii Europene

               C 420/2

         DECIZIA COMISIEI
   din 28 octombrie 2016
   privind acordarea unei licențe de software liber (Licența publică a Uniunii Europene) pentru SyRIO – Sistemul de raportare a incidentelor în operațiuni petroliere și gaziere offshore (System for Reporting the Incidents in Offshore Oil and Gas Operations)
   (2016/C 420/02)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Decizia Comisiei din 19 septembrie 2001 (PV1536) care conferă directorilor generali și șefilor de servicii competența de a decide cu privire la necesitatea de a introduce o cerere de protecție a drepturilor de proprietate intelectuală rezultate din activitățile sau programele pentru care sunt responsabili, cu privire la acordarea licențelor aferente, la dobândirea, transferul drepturilor ori renunțarea la drepturi sau abandonarea drepturilor, iar directorilor generali competența executării administrative aferente,
   întrucât:

               (1)

               Direcția Generală Centrul Comun de Cercetare, în cadrul acordului administrativ cu Direcția Generală Energie (DG Energie), a dezvoltat un software care urmează a fi folosit de către autoritățile competente ale statelor membre, pentru asigurarea conformității cu funcțiile de reglementare în temeiul Directivei 2013/30/UE a Parlamentului European și a Consiliului (1) (denumită în continuare „directiva privind siguranța operațiunilor offshore”).

               (2)

               Autoritățile competente ale statelor membre ar trebui să utilizeze software-ul pentru a raporta Comisiei Europene informații privind incidentele și accidentele legate de instalațiile offshore de petrol și gaze cu relevanță pentru sănătate, siguranță sau protecția mediului. În acest scop, precum și pentru a sprijini activitățile de obținere și de analiză a informațiilor, autoritățile competente ar trebui să pună software-ul la dispoziția operatorilor implicați în activități petroliere și gaziere offshore în jurisdicțiile lor, prin intermediul unei platforme de raportare pe internet.

               (3)

               Software-ul funcționează în conformitate cu modelele prevăzute de Regulamentul de punere în aplicare (UE) nr. 1112/2014 al Comisiei (2).

               (4)

               Utilizarea extinsă a software-ului ar putea fi benefică pentru armonizarea la nivel mondial a formatului de raportare a accidentelor, ducând astfel la îmbunătățirea continuă a nivelurilor de siguranță în industria offshore a petrolului și gazelor. Prin urmare, software-ul ar putea fi pus la dispoziția autorităților competente ale țărilor terțe care au activități petroliere și gaziere offshore în jurisdicțiile lor.

               (5)

               DG Energie, în calitate de direcție generală responsabilă cu dezvoltarea și întreținerea software-ului și, în același timp, însărcinată cu executarea administrativă a deciziilor în domeniul proprietății intelectuale, consideră că acordarea unei licențe de software liber este necesară, benefică și oportună.

               (6)

               Lansarea sofware-ului sub licența publică a Uniunii Europene (3) (EUPL) ar facilita distribuirea și promovarea utilizării sofware-ului și ar evita aproprierea exclusivă a acestuia,

         DECIDE:
   Articolul 1
   Software-ul poate fi distribuit sub licență neexclusivă de software liber (EUPL) pentru a permite utilizarea, reproducerea, dezvoltarea și distribuirea ulterioară a acestuia.
   Articolul 2
   Prezenta decizie se va aplica, de asemenea, tuturor edițiilor viitoare sau noilor versiuni ale software-ului.

      Adoptată la Bruxelles, 28 octombrie 2016.

            Pentru Comisie

         Dominique RISTORI

            Director general

      (1)  Directiva 2013/30/UE a Parlamentului European și a Consiliului din 12 iunie 2013 privind siguranța operațiunilor petroliere și gaziere offshore și de modificare a Directivei 2004/35/CE (JO L 178, 28.6.2013, p. 66).

      (2)  Regulamentul de punere în aplicare (UE) nr. 1112/2014 al Comisiei din 13 octombrie 2014 de stabilire a unui format comun pentru schimbul de informații cu privire la indicatorii privind pericolele majore de către operatorii și proprietarii de instalații offshore de petrol și gaze și a unui format comun de publicare a informațiilor referitoare la indicatorii privind pericolele majore de către statele membre (JO L 302, 22.10.2014, p. 1).

      (3)  https://joinup.ec.europa.eu/community/eupl/og_page/european-union-public-licence-eupl-v11


title: Decizia nr. H8 din 17 decembrie 2015 (actualizată cu clarificări minore de ordin tehnic la 9 martie 2016) privind modul de funcționare și componența Comisiei tehnice pentru prelucrarea datelor din cadrul Comisiei administrative pentru coordonarea sistemelor de securitate socială

text:
               20.7.2016

               RO

               Jurnalul Oficial al Uniunii Europene

               C 263/3

         DECIZIA NR. H8
   din 17 decembrie 2015 (actualizată cu clarificări minore de ordin tehnic la 9 martie 2016)
   privind modul de funcționare și componența Comisiei tehnice pentru prelucrarea datelor din cadrul Comisiei administrative pentru coordonarea sistemelor de securitate socială
   (2016/C 263/04)
   COMISIA ADMINISTRATIVĂ PENTRU COORDONAREA SISTEMELOR DE SECURITATE SOCIALĂ,
   având în vedere articolul 72 din Regulamentul (CE) nr. 883/2004 al Parlamentului European și al Consiliului din 29 aprilie 2004 privind coordonarea sistemelor de securitate socială (1), în temeiul căruia Comisia administrativă promovează și dezvoltă cooperarea dintre statele membre prin modernizarea procedurilor necesare schimbului de informații, în special prin adaptarea fluxului informațional între instituții în scopul realizării schimburilor de date prin mijloace electronice, luând în considerare evoluția prelucrării de date din fiecare stat membru; de asemenea, ea adoptă regulile structurale comune pentru serviciile de prelucrare a datelor, în special cu privire la securitate și la utilizarea standardelor, și stabilește modalitățile de funcționare a părții comune a serviciilor respective,
   având în vedere articolul 73 din Regulamentul (CE) nr. 883/2004, în temeiul căruia Comisia administrativă stabilește și determină componența și modul de funcționare ale Comisiei tehnice pentru prelucrarea datelor, care va întocmi rapoarte și va emite un aviz motivat înainte de luarea deciziilor de către Comisia administrativă în temeiul articolului 72 litera (d),
   DECIDE:
   Articolul 1
   (1)   Comisia administrativă instituie Comisia tehnică pentru prelucrarea datelor menționată la articolul 73 alineatul (1) din Regulamentul (CE) nr. 883/2004. Aceasta este denumită „Comisia tehnică”.
   (2)   Comisia tehnică îndeplinește funcțiile menționate la articolul 73 alineatul (2) din Regulamentul (CE) nr. 883/2004.
   (3)   Mandatul în privința sarcinilor specifice ale Comisiei tehnice este stabilit de către Comisia administrativă, care le poate modifica dacă este necesar.
   Articolul 2
   (1)   Comisia tehnică este compusă din doi membri din fiecare stat membru; unul dintre cei doi membri este numit membru titular, iar celălalt este desemnat ca membru supleant.
   (2)   Numirile din partea fiecărui stat membru se transmit secretariatului Comisiei administrative de către reprezentantul guvernamental al statului membru din cadrul Comisiei administrative.
   (3)   În funcție de natura subiectelor aflate în dezbatere, dacă este necesar, membrii pot fi însoțiți la reuniunile Comisiei tehnice de unul sau mai mulți experți suplimentari.
   (4)   În principiu, fiecare delegație poate cuprinde cel mult patru persoane.
   (5)   Reprezentantul Comisiei Europene în cadrul Comisiei administrative sau o persoană desemnată de acesta are rol consultativ în cadrul Comisiei tehnice.
   (6)   Reprezentantul Comisiei Europene, supleantul acestuia sau orice altă persoană desemnată de către Secretariatul Comisiei administrative poate participa la toate reuniunile Comisiei tehnice și ale grupurilor sale de lucru ad-hoc. În plus, dacă este relevant pentru subiectul tratat, la respectivele reuniuni poate (pot) participa un reprezentant (reprezentanți) al (ai) departamentelor în cauză ale Comisiei Europene.
   (7)   Un membru al secretariatului Comisiei administrative participă la toate reuniunile Comisiei tehnice și ale grupurilor sale de lucru ad-hoc.
   Articolul 3
   (1)   Funcția de președinte al Comisiei tehnice este exercitată, timp de o jumătate de an, fie de către membrul titular, fie de către un alt funcționar desemnat din statul al cărui reprezentant în cadrul Comisiei administrative exercită funcția de președinte al comisiei respective în perioada respectiva.
   (2)   Dacă președintele în exercițiu nu poate participa la o reuniune a Comisiei tehnice, funcția de președinte este exercitată de supleantul său.
   (3)   Președintele Comisiei tehnice poate da secretariatului instrucțiuni în legătură cu reuniunile care urmează să se țină și cu desfășurarea activităților care intră în sfera atribuțiilor Comisiei tehnice.
   Articolul 4
   Comisia tehnică este convocată printr-o scrisoare de convocare, transmisă membrilor săi și reprezentantului Comisiei Europene cu cel puțin 10 zile lucrătoare înainte de reuniune, de către secretariat, în consultare cu președintele Comisiei tehnice.
   Articolul 5
   Comisia tehnică adoptă propriile rapoarte și avize motivate, atunci când este necesar, bazându-se pe documente și studii tehnice. Ea poate cere administrațiilor naționale orice informații pe care le consideră necesare pentru îndeplinirea adecvată a sarcinilor sale.
   Articolul 6
   (1)   Comisia tehnică poate crea grupuri de lucru ad-hoc formate dintr-un număr limitat de persoane, pentru a examina aspecte specifice și pentru a-i prezenta propuneri Comisiei tehnice.
   Comisia tehnică descrie într-un mandat scris sarcinile care vor fi îndeplinite de grupurile de lucru respective, precum și calendarul pentru finalizarea acestor sarcini.
   (2)   Grupurile de lucru ad-hoc sunt prezidate de o persoană desemnată de președintele Comisiei tehnice în consultare cu reprezentantul Comisiei Europene sau, dacă acest lucru nu este posibil, de către un expert din partea statului al cărui reprezentant în cadrul Comisiei administrative exercită funcția de președinte al comisiei respective.
   (3)   Președintele grupului de lucru ad-hoc este convocat la reuniunea Comisiei tehnice în cursul căreia se discută raportul respectivului grup de lucru ad-hoc.
   Articolul 7
   Un membru desemnat de Secretariatul Comisiei administrative pregătește și organizează reuniunile Comisiei tehnice.
   Articolul 8
   (1)   Rapoartele și avizele motivate se adoptă prin majoritatea simplă a tuturor membrilor Comisiei tehnice, fiecare stat membru având un singur vot, care este acordat de către membrul titular sau, în absența acestuia, de către supleantul său. În rapoartele și în avizele motivate ale Comisiei tehnice trebuie să se precizeze dacă acestea au fost emise în unanimitate sau cu o majoritate simplă a voturilor. În cazul existenței unei minorități, acestea trebuie să precizeze concluziile sau rezervele exprimate de minoritate.
   (2)   Atunci când un membru titular al Comisiei tehnice deține funcția de președinte, supleantul său votează în locul lui.
   (3)   Orice membru prezent când se votează, care se abține de la vot, va fi invitat de președinte să comunice motivele pentru care se abține.
   (4)   Când majoritatea membrilor prezenți se abține, se consideră că propunerea supusă votului nu a fost luată în considerare.
   (5)   Comisia tehnică poate decide să adopte rapoarte și avize motivate prin procedură scrisă, dacă o astfel de procedură a fost convenită în cadrul unei reuniuni anterioare a Comisiei tehnice.
   În acest scop, președintele comunică textul de adoptat membrilor Comisiei tehnice. Membrilor li se acordă un termen stabilit de cel puțin zece zile lucrătoare în care aceștia au posibilitatea de a declara că resping textul propus sau că se abțin de la vot. Lipsa unui răspuns în termenul stabilit se consideră ca fiind un vot afirmativ.
   De asemenea, președintele poate decide lansarea unei proceduri scrise în cazul în care nu s-a ajuns la un acord prealabil în cadrul unei reuniuni a Comisiei tehnice. În acest caz, numai acceptarea exprimată în scris a textului propus se consideră un vot afirmativ și se acordă un termen stabilit de cel puțin 15 zile lucrătoare.
   La expirarea termenului stabilit, președintele informează membrii în legătură cu rezultatul votului. O decizie care întrunește numărul necesar de voturi pozitive este considerată ca fiind adoptată în ultima zi a perioadei în care membrilor li s-a cerut să răspundă.
   (6)   Dacă un membru al Comisiei tehnice propune, în cursul procedurii scrise, modificarea textului, președintele poate:

               (a)

               reîncepe procedura scrisă comunicând membrilor modificarea propusă, în conformitate cu procedura de la alineatul (5); sau

               (b)

               anula procedura scrisă, pentru a discuta subiectul respectiv în cadrul următoarei reuniuni,

         în funcție de procedura pe care președintele o consideră adecvată pentru subiectul în cauză.
   (7)   Dacă, înainte de expirarea termenului stabilit pentru răspunsuri, un membru al Comisiei tehnice solicită ca textul propus să fie examinat în cadrul unei reuniuni a Comisiei tehnice, procedura scrisă se anulează.
   În acest caz, subiectul se examinează în cadrul următoarei reuniuni a Comisiei tehnice.
   Articolul 9
   (1)   Ordinea de zi provizorie a fiecărei reuniuni a Comisiei tehnice este elaborată de secretariat în consultare cu președintele Comisiei tehnice.
   Înainte de a propune includerea unui punct pe ordinea de zi, secretariatul poate, dacă acest lucru pare necesar, invita delegațiile interesate să comunice în scris punctele lor de vedere asupra subiectului respectiv.
   Ordinea de zi provizorie cuprinde, în principiu, puncte pentru care se prezintă o cerere transmisă de un membru sau de reprezentantul Comisiei Europene.
   (2)   Ordinea de zi provizorie este trimisă, cu cel puțin 15 zile lucrătoare înainte de începutul fiecărei reuniuni, membrilor Comisiei tehnice și persoanelor menționate la articolul 2 alineatul (6) de mai sus. O versiune revizuită a ordinii de zi se poate transmite cu 5 zile lucrătoare înainte de reuniune.
   Documentele referitoare la punctele de pe ordinea de zi cu privire la care trebuie să se ia decizii sau să se emită avize în cadrul respectivei reuniuni trebuie să fie disponibile, în principiu, cu cel puțin 10 zile lucrătoare înainte de reuniune. Această dispoziție nu se aplică în cazul documentelor care conțin informații generale care nu trebuie aprobate, circumstanțelor excepționale și altor cazuri care pot fi convenite de Comisia tehnică în conformitate cu articolul 14 de mai jos.
   (3)   La începutul fiecărei reuniuni, Comisia tehnică aprobă ordinea de zi.
   Pentru includerea pe ordinea de zi a oricăror puncte în afară de cele de pe ordinea de zi provizorie, este necesar votul unanim al Comisiei tehnice.
   Articolul 10
   (1)   Secretariatul Comisiei administrative întocmește procesul-verbal al reuniunilor Comisiei tehnice. Procesul-verbal se aprobă de către Comisia tehnică.
   (2)   Versiunea în limba engleză a procesului-verbal va fi transmisă delegațiilor pentru revizuire în termen de cel mult o lună înainte de următoarea reuniune a Comisiei tehnice.
   Versiunile lingvistice ale procesului-verbal vor fi puse la dispoziție cât de repede posibil după ce versiunea în limba engleză a inclus toate modificările convenite.
   (3)   Membrii care nu au primit procesele-verbale în limba lor pot amâna aprobarea lor finală până la primirea proceselor-verbale în limba respectivă.
   Articolul 11
   (1)   Comisia tehnică informează în scris Comisia administrativă cu privire la activitățile și realizările sale în urma fiecărei reuniuni.
   (2)   La solicitarea Președintelui Comisiei administrative, președintele Comisiei tehnice raportează cu privire la activitățile Comisiei tehnice în cadrul reuniunilor Comisiei administrative.
   Articolul 12
   Orice acțiune propusă de Comisia tehnică implicând cheltuieli care trebuie suportate de Comisia Europeană este supusă aprobării de către reprezentantul instituției respective.
   Articolul 13
   Rapoartele, avizele motivate, ordinea de zi și orice alte documente justificative pentru activitatea Comisiei tehnice vor fi redactate în limba engleză.
   Articolul 14
   În măsura în care este necesar, Comisia tehnică poate conveni, prin decizie unanimă, să precizeze și mai în detaliu actualele norme de procedură.
   Articolul 15
   Prezenta decizie se publică în Jurnalul Oficial al Uniunii Europene. Se aplică de la data publicării.
   Articolul 16
   Prezenta decizie înlocuiește Decizia nr. H2 din 12 iunie 2009.

            Președintele Comisiei administrative

         Claude EWEN

      (1)  JO L 166, 30.4.2004, p. 1.


title: Decizia (UE) 2015/1665 a Parlamentului European din 29 aprilie 2015 privind descărcarea de gestiune pentru execuția bugetului Observatorului European pentru Droguri și Toxicomanie aferent exercițiului financiar 2013

text:
               30.9.2015

               RO

               Jurnalul Oficial al Uniunii Europene

               L 255/271

      DECIZIA (UE) 2015/1665 A PARLAMENTULUI EUROPEAN
      din 29 aprilie 2015
      privind descărcarea de gestiune pentru execuția bugetului Observatorului European pentru Droguri și Toxicomanie aferent exercițiului financiar 2013
      PARLAMENTUL EUROPEAN,

                  —

                  având în vedere conturile anuale finale ale Observatorului European pentru Droguri și Toxicomanie pentru exercițiul financiar 2013,

                  —

                  având în vedere Raportul Curții de Conturi privind conturile anuale ale Observatorului European pentru Droguri și Toxicomanie pentru exercițiul financiar 2013, însoțit de răspunsurile observatorului (1),

                  —

                  având în vedere Declarația de asigurare (2) privind fiabilitatea conturilor și legalitatea și regularitatea operațiunilor subiacente, întocmită de Curtea de Conturi pentru exercițiul financiar 2013 în temeiul articolului 287 din Tratatul privind funcționarea Uniunii Europene,

                  —

                  având în vedere Recomandarea Consiliului din 17 februarie 2015 privind descărcarea de gestiune a observatorului cu privire la execuția bugetului pentru exercițiul financiar 2013 (05304/2015 – C8-0054/2015),

                  —

                  având în vedere articolul 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (3),

                  —

                  având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (4), în special articolul 208,

                  —

                  având în vedere Regulamentul (CE) nr. 1920/2006 al Parlamentului European și al Consiliului din 12 decembrie 2006 privind Observatorul European pentru Droguri și Toxicomanie (5), în special articolul 15,

                  —

                  având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (6),

                  —

                  având în vedere Regulamentul delegat (UE) nr. 1271/2013 al Comisiei din 30 septembrie 2013 privind Regulamentul financiar cadru pentru organismele menționate la articolul 208 din Regulamentul (UE, Euratom) nr. 966/2012 al Parlamentului European și al Consiliului (7), în special articolul 108,

                  —

                  având în vedere articolul 94 și anexa V la Regulamentul său de procedură,

                  —

                  având în vedere raportul Comisiei pentru control bugetar și avizul Comisiei pentru libertăți civile, justiție și afaceri interne (A8-0068/2015),

         1.

            acordă directorului Observatorului European pentru Droguri și Toxicomanie descărcarea de gestiune pentru execuția bugetului observatorului aferent exercițiului financiar 2013;

         2.

            își prezintă observațiile în cadrul rezoluției de mai jos;

         3.

            încredințează președintelui sarcina de a transmite prezenta decizie împreună cu rezoluția, ca parte integrantă a acesteia, directorului Observatorului European pentru Droguri și Toxicomanie, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

               Președintele

            Martin SCHULZ

               Secretarul general

            Klaus WELLE

         (1)  JO C 442, 10.12.2014, p. 201.

         (2)  A se vedea nota de subsol 1.

         (3)  JO L 248, 16.9.2002, p. 1.

         (4)  JO L 298, 26.10.2012, p. 1.

         (5)  JO L 376, 27.12.2006, p. 1.

         (6)  JO L 357, 31.12.2002, p. 72.

         (7)  JO L 328, 7.12.2013, p. 42.


title: Decizia Consiliului din 27 iulie 2009 de numire a unui membru al Consiliului de administrație al Agenției Europene pentru Produse Chimice

text:
               31.7.2009

               RO

               Jurnalul Oficial al Uniunii Europene

               C 178/12

      DECIZIA CONSILIULUI

   din 27 iulie 2009
   de numire a unui membru al Consiliului de administrație al Agenției Europene pentru Produse Chimice
   2009/C 178/09
   CONSILIUL UNIUNII EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH) și de înființare a Agenției Europene pentru Produse Chimice (1), în special articolul 79,
   întrucât:

               (1)

               Articolul 79 din Regulamentul (CE) nr. 1907/2006 prevede numirea de către Consiliu, în calitate de membri ai Consiliului de administrație al Agenției Europene pentru Produse Chimice, a câte unui reprezentant din fiecare stat membru.

               (2)

               Prin decizia sa din 7 iunie 2007 (2), Consiliul a numit 27 de membri ai Consiliului de administrație al Agenției Europene pentru Produse Chimice.

               (3)

               Guvernul francez a informat Consiliul cu privire la intenția sa de a îl înlocui pe reprezentantul Franței în cadrul Consiliului de administrație și a înaintat o nominalizare pentru un nou reprezentant, care ar trebui să fie numit pentru perioada rămasă până la 31 mai 2013,

         DECIDE:
   Articolul 1
   Dna Catherine MIR, cetățean francez, născută la 20 februarie 1955, se numește în calitate de membru al Consiliului de administrație al Agenției Europene pentru Produse Chimice, în locul dnei Odile GAUTHIER, pentru perioada cuprinsă între 1 august 2009 și 31 mai 2013.
   Articolul 2
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 27 iulie 2009.

            Pentru Consiliu

            Președintele

         C. BILDT

      (1)  JO L 396, 30.12.2006, p. 1.

      (2)  JO C 134, 16.6.2007, p. 6.


title: 2012/17/UE: Decizia Consiliului din 14 decembrie 2011 privind stabilirea poziției care urmează a fi adoptată de către Uniunea Europeană în cadrul organelor competente ale Organizației Mondiale a Comerțului privind aderarea Federației Ruse la OMC

text:
               10.1.2012

               RO

               Jurnalul Oficial al Uniunii Europene

               L 6/6

         DECIZIA CONSILIULUI
   din 14 decembrie 2011
   privind stabilirea poziției care urmează a fi adoptată de către Uniunea Europeană în cadrul organelor competente ale Organizației Mondiale a Comerțului privind aderarea Federației Ruse la OMC
   (2012/17/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 91, articolul 100 alineatul (2) și articolul 207, coroborate cu articolul 218 alineatul (9),
   având în vedere propunerea Comisiei Europene,
   întrucât:

               (1)

               În iunie 1993, Guvernul Federației Ruse a depus o cerere de aderare la Acordul de la Marrakech de instituire a Organizației Mondiale a Comerțului (OMC), în temeiul articolului XII din respectivul acord.

               (2)

               La 16 iunie 1993 a fost creat un grup de lucru privind aderarea Federației Ruse pentru a se ajunge la un acord cu privire la condițiile de aderare acceptabile pentru Federația Rusă și pentru toți membrii OMC.

               (3)

               Comisia, în numele Uniunii Europene, a negociat o serie cuprinzătoare de angajamente de deschidere a pieței și alte angajamente de reglementare din partea Federației Ruse, care îndeplinesc cerințele Uniunii și sunt conforme cu obiectivele sale și corespund nivelului de dezvoltare al Federației Ruse.

               (4)

               Aceste angajamente sunt incluse în prezent în Protocolul de aderare a Federației Ruse la OMC.

               (5)

               Aderarea la OMC ar trebui să aibă o contribuție pozitivă și de durată la procesul de reformă economică și de dezvoltare durabilă din Federația Rusă.

               (6)

               În consecință, Protocolul de aderare ar trebui aprobat.

               (7)

               Conform articolului XII din Acordul de instituire a OMC, condițiile de aderare trebuie convenite între membrul aderent și OMC, iar Conferința Ministerială OMC aprobă clauzele de aderare din partea OMC. Articolul IV alineatul (2) din Acordul de instituire a OMC prevede că, în intervalele dintre reuniunile Conferinței Ministeriale, funcțiile acesteia sunt preluate de Consiliul General.

               (8)

               Prin urmare, este necesar să se stabilească poziția care urmează a fi adoptată de către Uniunea Europeană în cadrul organelor competente ale OMC, fie că este vorba de Conferința Ministerială sau de Consiliul General al OMC, privind aderarea Federației Ruse la OMC,

         ADOPTĂ PREZENTA DECIZIE:
   Articolul 1
   Poziția care urmează a fi adoptată de către Uniunea Europeană în cadrul organelor competente ale Organizației Mondiale a Comerțului cu privire la aderarea Federației Ruse la OMC este de aprobare a aderării.
   Articolul 2
   Prezenta decizie intră în vigoare la data adoptării.

      Adoptată la Geneva, 14 decembrie 2011.

            Pentru Consiliu

            Președintele

         M. NOGAJ


title: Decizia Comisiei din 11 aprilie 2013 de instituire a unui grup de experți privind măsurile de combatere a traficului ilegal de arme de foc în vederea salvgardării securității interne a UE ( „Grupul de experți privind armele de foc” )

text:
               13.4.2013

               RO

               Jurnalul Oficial al Uniunii Europene

               C 107/4

         DECIZIA COMISIEI
   din 11 aprilie 2013
   de instituire a unui grup de experți privind măsurile de combatere a traficului ilegal de arme de foc în vederea salvgardării securității interne a UE („Grupul de experți privind armele de foc”)
   2013/C 107/05
   COMISIA EUROPEANĂ,
   având în vedere Tratatul privind funcționarea Uniunii Europene,
   întrucât:

               (1)

               Politicile Uniunii Europene în materie de securitate internă au evoluat în ultimii ani. Dispozițiile Tratatului de la Lisabona referitoare la securitatea internă au permis dezvoltarea Strategiei de securitate internă bazate pe promovarea de acțiuni concertate ca răspuns la provocările comune la adresa securității (1).

               (2)

               Programul de la Stockholm – o Europă deschisă și sigură în serviciul cetățenilor și pentru protecția acestora a identificat traficul de arme de foc ca una dintre amenințările la adresa securității interne a UE (2).

               (3)

               Pentru a se garanta faptul că Comisia este în măsură să apeleze la expertiza specialiștilor cu privire la chestiuni legate de traficul de arme de foc, de evoluțiile amenințărilor conexe la adresa securității și de evoluția cerințelor impuse de autoritățile competente, este necesar să se instituie un grup de experți în acest domeniu și să se definească sarcinile și structura acestuia.

               (4)

               Grupul ar trebui să contribuie la elaborarea și diseminarea de orientări privind cele mai bune practici în ceea ce privește combaterea traficului ilegal de arme de foc la nivel operațional, precum și la examinarea eficacității orientărilor respective.

               (5)

               Grupul ar trebui să cuprindă experți din domeniul securității interne, inclusiv fabricanți de arme de foc și cercetători, precum și orice altă persoană care, din punctul de vedere al Comisiei, deține o expertiză valoroasă în domeniu, care poate să fi utilă pentru Comisie în contextul elaborării eventualelor propuneri legislative și inițiative de politică menite să sporească eficacitatea măsurilor de combatere a traficului cu arme de foc, în vederea salvgardării securității interne a UE.

               (6)

               Ar trebui prevăzute norme privind divulgarea de informații de către membrii grupului.

               (7)

               Datele cu caracter personal ar trebui prelucrate în conformitate cu Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (3).

               (8)

               Este oportun să se stabilească un termen de cinci ani pentru aplicarea prezentei decizii. Comisia va lua în considerare, la momentul potrivit, oportunitatea prelungirii acestei perioade,

         ADOPTĂ PREZENTA DECIZIE:
   Articolul 1
   Obiect
   Prin prezenta se instituie Grupul de experți privind măsurile de combatere a traficului ilegal de arme de foc în vederea salvgardării securității interne a UE (denumit în continuare „grupul”).
   Articolul 2
   Sarcini
   (1)   Grupul:

               (a)

               oferă o platformă de dialog și de schimb de experiență privind măsurile existente și viitoare de combatere a traficului ilegal de arme de foc și de schimb de experiență și bune practici cu privire la aspecte legate de traficul ilegal de arme de foc în vederea sprijinirii Comisiei în elaborarea propunerilor legislative și a inițiativelor de politică menite să sporească eficacitatea măsurilor întreprinse împotriva acestei infracțiuni;

               (b)

               face schimb de informații cu privire la evoluția tehnologiilor legate de armele de foc și a cerințelor legitime ale autorităților competente în materie de securitate internă din statele membre care sunt relevante pentru aplicarea legislației UE și a dispozițiilor relevante din convențiile internaționale referitoare la traficul ilegal;

               (c)

               monitorizează evoluția politicii referitoare la combaterea traficului ilegal de arme de foc și identifică dificultățile apărute la nivel național sau transfrontalier în ceea ce privește punerea în aplicare a legislației UE și a dispozițiilor relevante din convențiile internaționale din perspectiva autorităților responsabile de asigurare a respectării legii;

               (d)

               identifică cele mai bune practici în ceea ce privește combaterea traficului de arme de foc.

         (2)   Activitățile grupului nu aduc atingere activității Grupului de contact al experților naționali cu privire la armele de foc, instituit prin Directiva 91/477/CEE, modificată de Directiva 2008/51/CE, care are competența exclusivă de a discuta pe marginea chestiunilor reglementate de directivele respective referitoare la comerțul legal cu arme de foc cu utilizare civilă.
   Articolul 3
   Consultare
   Comisia poate consulta grupul cu privire la orice aspect legat de traficul de arme de foc relevant pentru prevenirea, investigarea, depistarea și urmărirea penală a infracțiunilor grave.
   Articolul 4
   Componența – Numirea membrilor
   (1)   Membrii grupului de experți sunt:

               (a)

               autoritățile de asigurare a respectării legii din statele membre (până la 9 membri);

               (b)

               experți din cadrul universităților, institutelor de cercetare și organizațiilor neguvernamentale (până la 3 membri);

               (c)

               asociațiile producătorilor europeni de arme de foc (până la 2 membri);

               (d)

               Oficiul European de Poliție (un membru).

         (2)   Autoritățile statelor membre și Oficiul European de Poliție menționate la alineatul (1) literele (a) și (d) își desemnează reprezentanții în cadrul grupului. Membrii menționați la alineatul (1) litera (b) vor fi numiți, cu titlu personal, de către directorul general al DG Afaceri Interne în urma unei cereri deschise de candidaturi pentru a deveni membri ai grupului de experți. Membrii menționați la alineatul (1) litera (c) vor fi numiți de directorul general al DG Afaceri Interne în urma unei cereri deschise de candidaturi. Membrii grupului de experți sunt numiți pentru o perioadă de cinci ani. Ei rămân în funcție până la data la care sunt înlocuiți sau până la încheierea mandatului lor. Mandatul acestora poate fi reînnoit.
   În ceea ce îi privește pe membrii menționați la alineatul (1) literele (b) și (c), se poate prevedea numirea unui număr de membri supleanți egal cu numărul membrilor numiți. Supleanții sunt numiți în conformitate cu aceleași condiții ca și membrii; ei îi înlocuiesc în mod automat pe membrii absenți sau indisponibili. În cazul în care atât un membru, cât și un membru supleant este absent sau indisponibil, membrii pot, cu acordul președintelui grupului, să desemneze experți care să îi reprezinte în cadrul reuniunilor.
   (3)   Membrii care nu mai sunt în măsură să contribuie în mod eficace la deliberările grupului de experți, care demisionează sau care nu respectă condițiile prevăzute la articolul 339 din tratat pot fi înlocuiți pe perioada rămasă din mandatul lor.
   (4)   Membrii numiți cu titlu personal acționează independent și în interes public.
   (5)   Numele membrilor sunt publicate în Registrul grupurilor de experți și al altor entități similare al Comisiei (denumit în continuare „registrul”).
   (6)   Datele cu caracter personal sunt colectate, prelucrate și publicate în conformitate cu Regulamentul (CE) nr. 45/2001.
   Articolul 5
   Funcționare
   (1)   Grupul este prezidat de un reprezentant al Comisiei.
   (2)   Cu acordul serviciilor Comisiei, grupul poate înființa subgrupuri pentru a analiza probleme specifice, pe baza unui mandat stabilit de grup. Aceste subgrupuri sunt desființate imediat după ce și-au îndeplinit mandatul.
   Reprezentantul Comisiei poate invita experți din afara grupului, inclusiv reprezentanți ai Serviciului European de Acțiune Externă, care au competențe specifice în legătură cu un subiect de pe ordinea de zi, pentru a participa ad-hoc la activitatea grupului sau a subgrupului.
   (3)   Membrii grupului și reprezentanții acestora, precum și experții și observatorii invitați trebuie să respecte obligațiile privind secretul profesional prevăzute în tratate și în normele de aplicare a acestora, precum și normele în materie de securitate ale Comisiei referitoare la protecția informațiilor clasificate ale UE, prevăzute în anexa la Decizia 2001/844/CE a Comisiei (4). Dacă aceste obligații nu sunt respectate, Comisia poate lua toate măsurile pe care le consideră necesare.
   (4)   Reuniunile grupurilor și subgrupurilor au loc la sediile Comisiei. Comisia va asigura serviciile de secretariat. La reuniunile grupului și ale subgrupurilor acestuia pot asista și alți funcționari ai Comisiei interesați de lucrări.
   (5)   Grupul își stabilește regulamentul de procedură pe baza regulamentului standard de procedură adoptat de Comisie.
   Președintele grupului informează Serviciul European de Acțiune Externă (SEAE) cu privire la activitatea grupului.
   (6)   Comisia pune la dispoziție toate documentele relevante (de exemplu, ordinea de zi, procese-verbale și contribuții ale participanților) fie în Registrul grupurilor de experți și al altor entități similare al Comisiei, fie printr-un link de la registru către un site dedicat în care pot fi găsite informațiile respective. Ar trebui prevăzute exceptări de la publicarea sistematică în cazul în care divulgarea unui document este de natură să aducă atingere protecției unui interes public sau privat, astfel cum este definit la articolul 4 din Regulamentul (CE) nr. 1049/2001.
   Articolul 6
   Cheltuieli aferente reuniunilor
   (1)   Participanții la grup nu sunt remunerați pentru serviciile prestate.
   (2)   Cheltuielile de călătorie și de ședere ale participanților la activitățile grupului sunt rambursate de Comisie în conformitate cu dispozițiile în vigoare în cadrul Comisiei.
   (3)   Cheltuielile respective se rambursează în limitele creditelor disponibile alocate în cadrul procedurii anuale de alocare a resurselor.
   Articolul 7
   Aplicabilitate
   Prezenta decizie se aplică pentru o perioadă de 5 ani din momentul adoptării.

      Adoptată la Bruxelles, 11 aprilie 2013.

            Pentru Comisie

         Cecilia MALMSTRÖM

            Membru al Comisiei

      (1)  JO C 115, 9.5.2008.

      (2)  JO C 115, 4.5.2010.

      (3)  JO L 8, 12.1.2001, p. 1.

      (4)  JO L 317, 3.12.2001, p. 1.